รฟท.จัดตู้โดยสาร Bike Bogie ให้บริการประชาชนที่ลงทะเบียนเข้าร่วมกิจกรรม “Bike อุ่นไอรัก” โดยไม่เสียค่าใช้จ่ายทั้งเส้นทางสายเหนือ สายตะวันออก และสายใต้ ในวันซ้อมใหญ่และวันเปิดงาน
นายวรวุฒิ มาลา รักษาการในตำแหน่งผู้ว่าการรถไฟแห่งประเทศไทย หรือ รฟท. เปิดเผยว่า ตามที่สมเด็จพระเจ้าอยู่หัว พระราชทานพระราชานุญาตให้จัดงานอุ่นไอรัก คลายความหนาว “สายน้ำแห่งรัตนโกสินทร์” และทรงจักรยานนำประชาชนเข้าร่วมกิจกรรมปั่นจักรยาน  “Bike อุ่นไอรัก” ที่จะจัดขึ้นในวันอาทิตย์ที่ 9 ธันวาคมนี้  เพื่อส่งเสริมให้ประชาชนเห็นความสำคัญ ในการรักษาสุขภาพด้วยการออกำลังกาย ซึ่งกำหนดจัดกิจกรรมทั่วประเทศการรถไฟฯ ได้อำนวยความสะดวกรองรับการเดินทางของประชาชนที่ลงทะเบียนร่วมกิจกรรมปั่นจักรยาน “Bike อุ่นไอรัก” โดยการพ่วงตู้รถบรรทุกจักรยานให้บริการฟรีไม่เสียค่าใช้จ่ายไปกับขบวนรถที่เดินประจำในเส้นทางสายเหนือ สายตะวันออก และสายใต้ ในวันซ้อมใหญ่ 2 ธันวาคม 2561 และวันจัดกิจกรรม 9 ธันวาคม 2561 โดยสายเหนือ รับ – ส่งทุกสถานีระหว่างอยุธยา – กรุงเทพ – อยุธยา จำนวน 2 ขบวน ประกอบด้วยขบวนรถธรรมดาที่ 342  (ชุมทางแก่งคอย – กรุงเทพ) ออกจาก อยุธยา – กรุงเทพ เวลา 06.24 – 08.40 น.  และขบวนรถธรรมดาที่ 341 (กรุงเทพ – ชุมทางแก่งคอย) ออกจาก กรุงเทพ - อยุธยา  เวลา 17.00 – 18.57 น.  /สายตะวันออก รับ – ส่งทุกสถานีระหว่างฉะเชิงเทรา – กรุงเทพ - ฉะเชิงเทรา จำนวน 2 ขบวนรถ  ประกอบด้วย ขบวนรถธรรมดาที่ 372 (ปราจีนบุรี - กรุงเทพ –) ออกจาก ฉะเชิงเทรา - กรุงเทพ เวลา 06.19 – 08.15 น. และขบวนรถธรรมดาที่ 371 (กรุงเทพ – ปราจีนบุรี) ออกจาก กรุงเทพ -  ฉะเชิงเทรา เวลา 17.40 – 19.20 น. /สายใต้ รับ – ส่งส่งทุกสถานีระหว่างนครปฐม - ธนบุรี – นครปฐม จำนวน 2 ขบวนรถ ประกอบด้วย ขบวนรถธรรมดาที่ 260 (น้ำตก – ธนบุรี) ออกจาก นครปฐม – ธนบุรี เวลา 09.19 – 10.25 น.  และขบวนรถธรรมดาที่ 351 (ธนบุรี – ราชบุรี) ออกจาก ธนบุรี – นครปฐม เวลา 18.25 - 19.29 น.
  
สำหรับประชาชนที่จะเดินทางไปร่วมกิจกรรม“Bike อุ่นไอรัก” สามารถนำบัตรประชาชนมาติดต่อขอรับตั๋วโดยสารได้ที่สถานีรถไฟในเส้นทางดังกล่าวโดยไม่เสียค่าใช้จ่าย